Irenaeus (episcopus Lugdunensis)
Irenaeus (Graece Εἰρηναῖος, natus fortasse Smyrnae; mortuus anno circiter 202), fuit episcopus ecclesiae Christianae Lugdunensis saeculi secundi, scriptor ecclesiasticus, et apologeta Christianus. Iuxta traditionem, Polycarpi Smyrnaei discipulus fuit. Opera sua Graece scripsit, sicut Adversus haereses inscriptum, quo gnosticismum vituperat. Lugduni ab antiquis temporibus tamquam qui hanc urbem evangelizaverat necnon ut martyr colebatur. In Kalendarium autem Romanum generale, eius memoria anno 1920 introducta est. Doctor Ecclesiae Universalis a papa Francisco declaratus est anno 2022. Eius festum die 28 Iunii celebratur. Cum autem in hunc diem etiam vigilia sanctorum Apostolorum Petri et Pauli incidat, festum sancti Irenaei in alium diem nonnumquam transferebatur, exempli gratia inter annos 1960 et 1969 in diem 3 Iulii. Apud Orientales, Irenaeus die 23 Augusti commemoratur, quod apud Kalendario Iuliano utentes diei 5 Septembris Kalendarii Gregoriani respondet.